ພິທີຮັບຮອງກຸ່ມບ້ານນາຊາຍ ເປັນກຸ່ມບ້ານສາມັກຄີປອງດອງ ຕິດພັນກັບການແກ້ໄຂຄວາມທຸກຍາກຂອງປະຊາຊົນລາວບັນດາເຜົ່າ ໄດ້ຈັດຂຶ້ນຢ່າງເປັນທາງການ ທີ່ວັດດົງຫຼວງ ເມືອງນາຊາຍທອງ ນະຄອນຫຼວງວຽງຈັນ ໂດຍເປັນປະທານຂອງທ່ານ ເພັດສະຫວັນ ວິມະລາວົງ ຄະນະປະຈໍາພັກ ປະທານແນວລາວສ້າງຊາດ ເມືອງ, ໂດຍເປັນກຽດເຂົ້າຮ່ວມຂອງທ່ານ ຖະໝອມ ທໍາທອງ ປະທານແນວລາວສ້າງຊາດ ນະຄອນຫຼວງວຽງຈັນ, ມີທ່ານ ວຽງຄໍາ ສີຫາໂຄດ ເຈົ້າເມືອງໆ ນາຊາຍທອງ ແລະ ພໍ່ແມ່ປະຊາຊົນ 8 ບ້ານເຂົ້າຮ່ວມ ໃນຄັ້ງວັນທີ 18 ກັນຍາ 2020 ຜ່ານມານີ້.
ໃນພິທີຄັ້ງນີ້, ນາຍບ້ານໆ ດົງຫຼວງ ໄດ້ລາຍງານໃຫ້ຮູ້ວ່າ: ກຸ່ມບ້ານ ນາຊາຍ ປະກອບມີ 8 ບ້ານຄື: ບ້ານດົງຫຼວງ, ບ້ານນາຊາຍທອງເໜືອ, ບ້ານນາຊາຍທອງກາງ, ບ້ານນາຊາຍທອງໃຕ້, ບ້ານນາຄຸນ, ບ້ານໜອງຍາວ, ບ້ານປັກແຮດ ແລະ ບ້ານດົງບອງ; ກຸ່ມບ້ານນາຊາຍ ມີເນື້ອທີ່ທັງໝົດ 7,978 ເຮັກຕາ, ມີ 2,939 ຄອບຄົວ, ມີພົນລະເມືອງ 15,798 ຄົນ, ຍິງ 7,937 ຄົນ ປະກອບມີ 3 ເຜົ່າ. ປະຊາຊົນສ່ວນຫຼາຍແມ່ນຖືສາສະໜາພຸດ, ປະຊາຊົນສ່ວນຫຼາຍແມ່ນຍຶດຖືອາຊີບ ເຮັດນາ, ປູກຝັງ, ລ້ຽງສັດເປັນອາຊີບຕົ້ນຕໍ ແລະ ການຄ້າຂາຍບໍລິການ ເປັນສໍາຮອງ ມີລາຍໄດ້ສະເລ່ຍຫົວຄົນ 10 ລ້ານກີບ ຕໍ່ຄົນຕໍ່ປີ, ມີກອງທືນພັດທະນາບ້ານ 10 ກອງທຶນ, ລວມມີສະມາຊິກ 9,411 ຄົນ, ມີເງີນກອງທືນທັງໝົດ 13 ຕື້ກວ່າລ້ານກີບ, ນັບແຕ່ມີແນວທາງປ່ຽນແປງໃໝ່ຮອບດ້ານຢ່າງມີຫຼັກການຂອງພັກເປັນຕົ້ນມາ ໂດຍສະເພາະນັບແຕ່ມີມະຕິກອງປະຊຸມໃຫຍ່ຄັ້ງທີ X ຂອງພັກ, ມະຕິກອງປະຊຸມໃຫຍ່ຄັ້ງທີ x ຂອງແນວລາວສ້າງຊາດ ພາຍຫຼັງໄດ້ຮັບຄໍາແນະນໍາ ສະບັບເລກທີ 033/ສນຊ ວ່າດ້ວຍການຈັດຕັ້ງປະຕິບັດ ຂະບວນການສ້າງຄອບຄົວ ແລະ ບ້ານສາມັກຄີປອງດອງ ຕິດພັນກັບການແກ້ໄຂຄວາມທຸກຍາກ ຂອງປະຊາຊົນລາວບັບດາເຜົ່າ ຄະນະໜ່ວຍພັກໄດ້ສົມທົບກັບແນວລາວສ້າງຊາດບ້ານ ໄດ້ນໍາເອົາບັນດາມາດຕະຖານ ຂອງການສ້າງຄອບຄົວ ແລະ ບ້ານສາມັກຄີປອງດອງ ມາເຜີຍແຜ່ສຶກສາອົບຮົມ ໃຫ້ແກ່ປະຊາຊົນແຕ່ລະຄອບຄົວໄດ້ຮັບຮູ້ເຊື່ອມຊືມ ແລະ ກໍາແໜ້ນ ພ້ອມກັນຈັດຕັ້ງປະຕິບັດໄດ້ 2-3 ປີຜ່ານມາ ຈົນມາເຖິງປະຈຸບັນນີ້, ແນວລາວສ້າງຊາດ ສາມາດຮັບຮອງຈໍານວນບ້ານດັ່ງກ່າວເປັນບ້ານສາມັກຄີປອງດອງຕິດພັນກັບການແກ້ໄຂຄວາມທຸກຍາກຂອງປະຊາຊົນລາວບັນດາເຜົ່າ ພ້ອມທັງກາຍເປັນຄອບຄົວທີ່ຫຼຸດພົ້ນອອກຈາກຄວາມທຸກຍາກ ແລະ ກາຍເປັນຄອບຄົວຮັ່ງມີຈໍານວນໜຶ່ງ ຄຽງຄູ່ກັບຈຸດດີກໍ່ຍັງມີຈຸດອ່ອນ ແລະ ຂໍ້ຄົງຄ້າງເຊັ່ນ: ຍັງມີບາງປະກົດການຫຍໍ້ທໍ້ໃນສັງຄົມ, ໂດຍສະເພາະແມ່ນບັນຫາຢາເສບຕິດ, ຂີ້ລັກງັດແງະ ແລະ ອື່ນໆ.
ໃນໂອກາດນີ້, ທ່ານ ຖະໝອມ ທໍາທອງ ໄດ້ເປັນກຽດໂອ້ລົມ ກ່ອນອື່ນທ່ານໄດ້ສະແດງຄວາມຍ້ອງຍໍຊົມເຊີຍຕໍ່ຄະນະນໍາເມືອງກໍ່ຄືແນວລາວສ້າງຊາດເມືອງ ແລະ ບ້ານ ທີ່ໄດ້ເອົາໃຈໃສ່ໃນຊີ້ນໍາໆພາການຈັດຕັ້ງປະຕິບັດຂະບວນການສ້າງຄອບຄົວ ແລະ ບ້ານສາມັກຄີປອງດອງຂອງກຸ່ມບ້ານນາຊາຍ ທີ່ສາມາດບັນລຸໄດ້ຕາມຄາດໝາຍທີ່ວາງໄວ້, ຖືວ່າວຽກງານເປັນວຽກງານໜຶ່ງໃນມາດຕະຖານຂອງບ້ານພັດທະນາທີ່ມີຄວາມສໍາຄັນ ແລະ ຕິດພັນກັບການແກ້ໄຂຄວາມທຸກຍາກຂອງປະຊາຊົນລາວບັນດາເຜົ່າ ເພື່ອເຮັດໃຫ້ປະຊາຊົນມີຊີວິດການເປັນຢູ່ທີ່ດີຂຶ້ນ ແລະ ມີຄວາມສາມັກຄີເປັນເອກະພາບກັນ. ພ້ອມກັນນີ້, ທ່ານໄດ້ຮຽກຮ້ອງໃຫ້ແນວລາວສ້າງຊາດເມືອງ-ບ້ານສືບຕໍ່ຜັນຂະຫຍາຍນະໂຍບາຍແນວໂຮມຂອງພັກ, ເສີມຂະຫຍາຍມູນເຊື້ອຄວາມສາມັກຄີປອງດອງຂອງປະຊາຊົນລາວບັນດາເຜົ່າເຂົ້າໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ, ສືບຕໍ່ສຶກສາອົບຮົມ, ປຸກລະດົມ ແລະ ເສີມຂະຫຍາຍສິດເປັນເຈົ້າຂອງປະເທດຊາດ ແນໃສ່ການແກ້ໄຂຄວາມທຸກຍາກຂອງຄອບຄົວ, ເພື່ອເປັນການເຕົ້າໂຮມຄວາມສາມັກຄີທົ່ວປວງຊົນໂດຍຖືເອົາຫົວໜ່ວຍຄອບຄົວ ແລະ ຮາກຖານບ້ານເປັນໃຈກາງ. ໃນພິທີດັ່ງກ່າວ, ໄດ້ມີການມອບ-ຮັບໃບຢັ້ງຢືນບ້ານສາມັກຄີປອງດອງ ແລະ ໄດ້ມອບຫຼຽນລະນຶກ 70 ປີ ຂອງແນວລາວສ້າງຊາດ ໃຫ້ແກ່ຜູ້ທີ່ມີຜົນງານດີເດັ່ນໃນການເຄື່ອນໄຫວວຽກງານແນວລາວສ້າງຊາດ ຕະຫຼອດໄລຍະຜ່ານມາ.